วิตกปัญหาหนี้กรีซฉุดตลาดหุ้นยุโรปปิดวานนี้ปรับลง
ตลาดหุ้นยุโรปปิดลบเมื่อคืนนี้ (8 มิ.ย.) เนื่องจากตลาดยังคงวิตกกังวลเกี่ยวกับอนาคตที่ไม่แน่นอนของกรีซ หลังจากที่กรีซขอเลื่อนการชำระหนี้ให้กับกองทุนการเงินระหว่างประเทศ (IMF) 
9 มิ.ย. 2558

สำนักข่าวอินโฟเควสท์รายงานว่า ดัชนี Stoxx Europe 600 ปรับตัวลง 0.9% ปิดวานนี้ (8 มิ.ย.) ที่ 385.39 จุด, ดัชนี CAC-40 ตลาดหุ้นฝรั่งเศสปิดที่ 4,857.66 จุด ลดลง 63.08 จุด หรือ -1.28%, ดัชนี DAX ตลาดหุ้นเยอรมันปิดที่ 11,064.92 จุด ร่วงลง 132.23 จุด หรือ -1.18% และดัชนี FTSE 100 ตลาดหุ้นลอนดอนปิดที่ 6,790.04 จุด ลดลง 14.56 จุด หรือ -0.21%
ภาวะการซื้อขายในตลาดหุ้นยุโรยังคงเป็นไปอย่างซบเซา อันเนื่องมาจากความวิตกกังวลเกี่ยวกับปัญหาหนี้กรีซ โดยรัฐบาลกรีซได้ยื่นคำร้องอย่างเป็นทางการต่อ IMF เพื่อขอเลื่อนการชำระคืนหนี้รวมเป็นงวดเดียวจำนวน 1.5 พันล้านดอลลาร์ในวันที่ 30 มิ.ย. จากเดิมที่กรีซจะต้องชำระหนี้ทั้ง 4 งวดภายในวันที่ 19 มิ.ย. ส่วนความคืบหน้าล่าสุดของกรีซนั้น นายกาเบรียล ซาเคลลาริดิส โฆษกรัฐบาลกรีซ เปิดช่องประนีประนอมกับฝ่ายเจ้าหนี้เพื่อให้มีการบรรลุข้อตกลงกับ IMF และสหภาพยุโรป (EU)
นอกจากนี้ นายซาเคลลาริดิส ยังปฏิเสธข่าวที่ว่ารัฐบาลอาจประกาศจัดการเลือกตั้งใหม่ โดยยืนยันว่าเรื่องนี้ไม่ได้อยู่ในแผนของรัฐบาล หลังนายดิมิทริส สตราตูลิสทริส รมช.สวัสดิการสังคมของกรีซ กล่าวก่อนหน้านี้ว่า กรีซอาจจัดการเลือกตั้งก่อนกำหนด หากเจ้าหนี้ไม่มีท่าทีที่จะลดเงื่อนไขในข้อตกลงให้ความช่วยเหลือทางการเงินต่อกรีซ
หุ้นดอยช์แบงก์ ร่วงลง 3.6% หลังจากมีรายงานว่าดอยช์แบงก์จะเปลี่ยนตัวผู้บริหารระดับสูง หุ้นบีเอ็มดับเบิลยู และหุ้นคอนติเนนตัล เอจี ร่วงลงอย่างหนักและยังได้ฉุดดัชนี DAX ดิ่งลงด้วย อันเป็นผลมาจากความวิตกกังวลที่ว่าการแข็งค่าของสกุลเงินยูโรจะส่งผลกระทบต่อภาคธุรกิจ